Mestské zastupiteľstvo v Senici schválilo dňa 27.6.2016 VZN č. 63 Mesta Senica o výške mesačného príspevku na čiastočnú úhradu nákladov spojených s činnosťou škôl a školských zariadení v pôsobnosti mesta Senica.
S účinnosťou od 1.9.2016 je výška príspevku na čiastočnú úhradu nákladov na činnosť školského klubu detí 10,00 € za jedného žiaka mesačne.
Príspevok sa uhrádza vopred do 10. dňa predchádzajúceho kalendárneho mesiaca na účet vedený v Prima banka Slovensko a.s.
IBAN SK59 5600 0000 0092 1456 0004
variabilný symbol: mmrrrr (mesiac, na ktorý sa príspevok platí), konštantný symbol: 0308, poznámka: meno a priezvisko, trieda dieťaťa.
Školský rok 2015/2016 sme na našej škole ukončili v duchu vyhodnocovania úspechov našich žiakov. Deti boli odmeňované za športové súťaže, olympiády a zbery - bateriek a papiera. Všetkým prajeme krásne leto, oddych a veľa prázdninových zážitkov. V septembri dovidenia...
Ing. Svetlana Chábelová
S blížiacim sa koncom školského roka mnohí z nás častejšie siahnu i po dobrej knižke. Multimediálna čítanka je webová aplikácia, knižka, ktorú máme takmer stále so sebou. Príbehy do nej posielajú pod vedením pani učiteliek samotné deti a je určená hlavne pre 1. stupeň ZŠ. Dostanete sa k nej na stránke www.mmcitanka.sk. Čítať v nej si môžete bez prihlasovacieho hesla, počúvať príbehy, posielať nové, nahrávať príbehy a tvoriť len po prihlásení. Takéto multimediálne čítanie sme si vyskúšali počas školského roka v 3.A triede.
Na hodinách SJL a INV sme okrem iného vytvárali básne, príbehy a obrázky, z ktorých niektoré sme prepísali a nahrali cez Audacity do Multimediálnej čítanky. Vyskúšali sme si i počúvanie textov, nácvik hlasného čítania s porozumením a mnoho ďalších zábavných spoločných i individuálnych aktivít, ktoré čakajú i na vás. KRÁSNE PRÁZDNINY.
Mgr. Ľubica Závodská
Školský rok sme ukončili speváckou súťažou PRIMARY SUPERSTAR. Zúčastnilo sa na nej 34 odvážnych detí, ktoré pred veľkým obecenstvom zaspievali jednu pieseň v angličtine. Deti spievali pesničky, ktoré sa naučili na hodine AJ, niektorí dokonca iniciatívne prekvapili svojim vybraným hitom. Porotu tvorili pani učiteľky: Babincová, Hromková a Baumgartnerová. Odmenení diplomom a darčekom boli všetci žiaci. Najlepšie hodnotenia získali: Samira Abdiu, Adela Bobeková, Barbora Ravasová, Terézia Nemčeková, Kristína Zlochová, Lívia Lehocká, Magdaléna Krbicová, Matúš Slaný, Nicolas Kubíček, Viki Opálková. Bola to príjemná hudobná bodka za celoročnou prácou na hodinách anglického jazyka.
Tešíme sa na Vašu účasť aj na budúci rok.
Mgr. Zdenka Babincová
24.6.2016 sa na našej škole uskutočnil ďalší ročník daltonského dúhového dňa. Tento deň je oslavou našej planéty ZEM a všetkého pekného, čo sa na nej nachádza. Absolvovali ho všetky triedy prvého stupňa. Každá trieda si vybrala jednu farbu z farebného spektra dúhy a tú spracovala projektovo, zážitkovo, pracovnými listami, či iným spôsobom...Pretože na tento deň sa deti pripravovali dlhodobo, snažili sa spolu s pani učiteľkou prísť aj oblečení vo svojej farbe, vyzdobiť si svoju triedu, priniesť aj svoj vlastný projekt. Na záver dňa sme vytvorili vlastnú dúhu z detí a balónikov pred školou a celý prvý stupeň sa fotil i spoločne. Z tejto akcie je veľmi veľa fotografií, ktoré zachytávajú príjemnú atmosféru počas dňa , ale i to ako sa so svojou farbou " pohrali" jednotlivé triedne kolektívy.
Mgr. Tatiana Dudášová
Dňa 23.6.2016 nás navštívili členovia Kynológie Jablonica. Priniesli so sebou cvičených psíkov a predviedli žiakom tretieho a štvrtého ročníka a triede 9.A ako s nimi pracovať. Psíci ovládali povely ukážkovo. Dokázali ubrániť stráženú tašku, čí nájsť zadaný predmet v tráve.
Ak máte aj vy psíka a príliš neovláda povely, mali by ste ho potrénovať. Ak neviete, ako na to, určite Vám pomôžu členovia Kynológie Jablonica, Kynologický klub Jablonica, ACZP SR, Kynologická záchranárska brigáda Jablonica
PaedDr. Nina Baumgartnerová
V dňoch 13.-17.6.2016 sme spolu so šiestakmi absolvovali školu v prírode v Demänovskej doline. My, deviataci, sme ju vnímali ako rozlúčku s deviatym ročníkom, našou triedou a spolužiakmi.
Krásnu prírodu Nízkych Tatier sme si mimoriadne užili. V pondelok sme sa po dlhej štvorhodinovej ceste autobusom ubytovali v príjemnom hoteli Ski. Po obede sme sa turisticky naladení vydali na Bielu púť obdivovať krásy Tatier. Dlhý večer sme si krátili volejbalom a stolnými hrami. V utorok bol návrh žiakov, vyliezť na Chopok pešo, zamietnutý, tak sme si vychutnali vyvážanie lanovkami. Na samom vrchole Chopku sa nám naskytol pohľad tak krásny, že nezostal takmer žiaden fotoaparát v ruksaku. V stredu sme navštívili symbolický cintorín a pamätníky obetí vojny, potom sme trošku zmokli v Tarzánii. Večer sme pripravili šiestakom nezabudnuteľný kultúrny program s pesničkami a básničkami. Vo štvrtok vysoké kopce vystriedalo čarovné podzemie Demänovskej jaskyne slobody a večer nám majiteľ hotela, Peťo, pripravil skvelú opekačku. V piatok sme sa pobalili a odišli. Cestou sme sa ešte zastavili vo Vlkolínci, osade s nenarušenou zástavbou zrubových domov. S párhodinovým oneskorením sme sa vrátili domov s množstvom suvenírov a skvelými spomienkami.
žiaci 9.A
Majstovstiev Slovenska sa zúčastnili chlapci i dievčatá.Dievčatá reprezentovali: Kristína Makovníková, Lujza Joríková, Sabina Krčová, Lívia Kúbeková, Lucia Žilineková, Klára Chudá, Hedviga Deáková a benjamínci Tamara Morávková, Tamara Jedináková a Karolína Bayerová. Chlapci hrali Adrián Gurega, Viktor Mička, Patrik Jedinák, Miroslav Želonka, Šimon Mach, Filip Hoško, David Meliš, Viktor Parma, Šimon Horniak, Erik Závodský.
Chlapci v ťažkej skupine začali turnaj zle, druhý deň v zápasoch o umiestnenie sa hra trocha zlepšila a celkovo sme skončili na 5. mieste.
Dievčatá boli na tom lepšie, v skupine skončili na 2. mieste, ale podarilo sa im vyhrať semifinále. Čakal ich finálový zápas so Starou Ľubovňou, kde výsledok 4:3 hovorí za všetko.
Mgr. Július Dieneš
7.-8.6.2016 v Národnom tréningovom centre v Poprade sa uskutočnil finálový turnaj v malom futbale dievčat i chlapcov.
Turnaja sa zúčastnili: Viktória Opálková - najlepšia brankárka turnaja, Tamara Morávková - najlepia hráčka turnaja, Tamara Jedináková - bola najlepšou hráčkou minulý rok a i teraz organizátori veľmi rozmýšľali, komu dať cenu, Karolína Bayerová, Vanessa Krásna, Bianka Krahulcová, Barbora Mičová, Lucia Provazníková a Alexandra Kuchtová.
V skupine sme vyhrali všetky zápasy, semifinále tiež a vo finálovom zápase proti Zvolenu sme vyhrali jednoznačne 10:1.
Dievčatá čaká zájazd so slovenskou reprezentáciou do Slovinska.
Mgr. Július Dieneš